**மேற்கு கலிமந்தான்** (ஆங்கிலம்: *West Kalimantan*; மலாய்: *Kalimantan Barat*; இந்தோனேசியம்: *Provinsi Kalimantan Barat*; சீனம்: 西加里曼丹省; ஜாவி: كليمنتن بارت) என்பது போர்னியோ தீவின் இந்தோனேசியப் பகுதியான கலிமந்தானில் அமைந்துள்ள ஓர் மாநிலமாகும். இதன் தலைநகரம் பொந்தியானாக் ஆகும்.

147,307 கிமீ² பரப்பளவுள்ள இந்த மாநிலத்தின் மக்கள்தொகை 2020 கணக்கெடுப்பின்படி 5,414,390 ஆகும். இங்கு வாழும் இனக் குழுக்களில் தயாக், மலாய், இந்தோனேசியச் சீனர்கள், சாவக மக்கள், பூகிஸ், மதுரா இனத்தவர் அடங்குவர். சனவரி 2014 ஆண்டு கணக்கெடுப்பின்படி மக்கள்தொகை 4,546,439.

பொது
----

மேற்கு கலிமந்தானின் எல்லைகள் கப்புயாசு ஆற்றுப் (*Kapuas River)* படுகையைச் சுற்றியுள்ள மலைத்தொடர்களை ஒட்டி அமைந்துள்ளன. இந்த மாநிலம் தென்கிழக்கில் மத்திய கலிமந்தான்; கிழக்கில் கிழக்கு கலிமந்தான்; ஆகிய இந்தோனேசிய மாநிலங்களுடன் நில எல்லைகளைப் பகிர்ந்து கொள்கிறது. அத்துடன் வடக்கில் மலேசியாவின் சரவாக் மாநிலத்துடன் எல்லையைப் பகிர்ந்து கொள்கிறது.

மேற்கு கலிமந்தான் மாநிலம் "ஆயிரம் நதிகளின் மாநிலம்" (*The Province of a Thousand Rivers*) என்று அழைக்கப்படும் ஒரு மாநிலமாகும். இந்த மாநிலம் நூற்றுக்கணக்கான பெரிய மற்றும் சிறிய ஆறுகளைக் கொண்ட புவியியல் அமைப்புகளைக் கொண்டுள்ளது.

### கரிமாட்டா நீரிணை

இந்த மாநிலத்தில் பெரும்பாலான மாவட்டங்களுக்குச் செல்லும் சாலைக் கட்டமைப்புகள் நன்றாக இருந்த போதிலும், பல முக்கிய ஆறுகள் உள்நாட்டின் சரக்கு போக்குவரத்துக்கான முக்கியத் தடங்களாக இன்றும் உள்ளன. இங்குள்ள மக்கள் ஆறுகளைத் தங்களின் அன்றாடப் போக்குவரத்திற்காகப் பயன்படுவத்துவதையே இன்றும் விரும்புகின்றனர்.

மேற்கு கலிமந்தான் பகுதியின் ஒரு சிறிய பகுதி கடல் நீரால் சூழப்பட்டு இருந்தாலும், அங்கு பல சிறிய பெரிய தீவுகள் உள்ளன. பெரும்பாலான தீவுகளில் மக்கள் வசிக்கவில்லை. கரிமாட்டா நீரிணை மற்றும் ரியாவ் தீவுகளின் மாநிலத்தின் எல்லையாக உள்ள நதுனா கடல் வரையில் அந்தத் தீவுகள் பரவியுள்ளன.

வரலாறு
------

மேற்கு கலிமந்தானின் வரலாறு 17-ஆவது நூற்றாண்டில் தொடங்குகின்றது. 17-ஆம் நூற்றாண்டிற்கு முன்னதாக இந்த மாநிலத்தில் டயாக், இனமக்கள் மட்டுமே வசித்து வந்தனர். இங்கு குடியேறிய மலாய் மக்கள் தங்கள் சுல்தானகங்களை நிறுவத் தொடங்கினர்.

இருப்பினும் அங்கு இருந்த உள்ளக மலாய் சுல்தானகங்களை முறியடித்து சீனச் சுரங்கப் பணியாளர்கள் இலாபாங் (ஆங்கிலம்: *Lanfang Republic*; சீனம்: 蘭芳共和國; இந்தோனேசியம்: *Republik Lanfang*) எனும் குடியரசை நிறுவினர். சீனர்களின் மக்கள் தொகை கூடியது. மேற்கு கலிமந்தானில் இந்தச் சீனக் குடியரசை டச்சுக்காரர்கள் 1884-இல் தோற்கடித்து ஆட்சியைக் கைப்பற்றினர்.

### பொந்தியானாக் நிகழ்வுகள்

மேற்கு கலிமந்தானை 1942 முதல் 1945 வரை ஜப்பானியர்கள் கைப்பற்றியிருந்தனர். இவர்களிடம் இருந்து 1945-இல் இந்தோனேசியா விடுதலை அறிவித்தது. ஜப்பானியர் கையகப்படுத்திய காலத்தில் 21,000-க்கும் மேற்பட்ட பொந்தியானாக் மக்கள் (சுல்தான்கள், ஆடவர், பெண்கள், சிறுவர்கள் உட்பட) சப்பானியத் துருப்புக்களால் கடத்தப்பட்டு, துன்புறுத்தப்பட்டு, இனப்படுகொலை செய்யப் பட்டனர்.

இந்த நிகழவு பொந்தியானாக் நிகழ்வுகள் (*Pontianak Incidents*) என அறியப் படுகின்றது. கலிமந்தானின் அனைத்து சுல்தான்களும் கொல்லப் பட்டனர்; மலாய் உயர்க்குடியினர் சூறையாடப் பட்டனர்.

### இரகசியக் கல்லறைகள்

இந்த இனப்படுகொலை ஏப்ரல் 23, 1943 முதல் சூன் 28, 1944 வரை நடைபெற்றது. கொல்லப் பட்டவர்களில் பெரும்பாலானோர் பொந்தியானாக்கில் இருந்து 88 கிமீ தொலைவிலுள்ள மண்டோர் (*Mandor*) என்னுமிடத்தில் பல பெரிய கிணறுகளில் புதைக்கப் பட்டனர். போருக்குப் பின்னர் இங்கிருந்த நேச அணி படைவீரர்கள் பல்லாயிரக்கணக்கான எலும்புகளைக் கண்டெடுத்தனர்; இந்த இனப்படுகொலை நடந்து 60 ஆண்டுகள் கழிந்த பின்னரும் பல இரகசியக் கல்லறைகள் கண்டறியப்பட்டன.

போருக்குப் பின்னர் சப்பானியப் படைத் தலைவர்களை நேச அணி கைது செய்து பன்னாட்டு படைத்துறை நீதிமன்றத்தில் நிறுத்தியது. இந்த விசாரணைகளின் போது கொலையுண்டவர்கள் சப்பானியருக்கு எதிராக எந்த புரட்சியும் திட்டமிடவில்லை என்பதும் பணி உயர்விற்காக பொந்தியாயானக்கில் இருந்த சப்பானியத் தலைவர்களின் கற்பனையில் உதித்த திட்டம் என்பதும் தெரிய வந்தது.

### மண்டோர் நினைவுச் சின்னம்

இந்தத் துன்பியல் நிகழ்வை நினைவுறுத்தும் வண்ணம் *மக்காம் ஜுவாங் மண்டோர்* (M*akam Juang Mandor*) என்ற நினைவுச் சின்னம் நிறுவப்பட்டது.

மக்கள்தொகை வளர்ச்சி| ஆண்டு | ம.தொ. | ±% |
| --- | --- | --- |
| 1971  | 20,19,936 | —     |
| 1980  | 24,86,068 | +23.1% |
| 1990  | 32,29,153 | +29.9% |
| 1995  | 36,35,730 | +12.6% |
| 2000  | 40,34,178 | +11.0% |
| 2010  | 43,95,983 | +9.0% |
| மூலம்: பதான் புசத் இசுடாடிஸ்டிக்சு 2010 |

1960களின் மத்தியில் சுகர்ணோ தலைமையில் இந்தோனேசியாவிற்கும் மலேசியாவிற்கும் நடந்த சண்டையின் பெரும்பகுதி மேற்கு கலிமந்தானில் நடந்தது. 1965இல் சுகர்ணோவிடமிருந்து சுகார்த்தோ பதவியைப் பறித்துக் கொண்டபோது இந்தச் சண்டை முடிவுக்கு வந்தது.

இருப்பினும் சுகார்த்தோவின் படைத்துறையினருக்கும் தடை செய்யப்பட்ட இந்தோனேசிய பொதுவுடமைக் கட்சி ஆதரவளித்த முன்னாள் போராளிகளுக்கும் இடையே உள்ளூர் சண்டை அடுத்த பத்து ஆண்டுகளுக்குத் தொடர்ந்தது.

### டச்சு குடியேற்றம்

1930-ஆம் ஆண்டுகளில் டச்சு குடியேற்றவாதிகள் குடிப்பெயர்விற்கான திட்டமொன்றை தொடக்கினர்; இதன்படி சாவகம் போன்ற மக்கள் அடர்த்தி மிக்க தீவுகளிலிருந்து மக்கள் அடர்த்தி குறைந்திருந்த கலிமந்தான், இரியான் ஜெயா (*Irian Jaya*) போன்ற தீவுகளுக்கு இடம் பெயரச் செய்தனர்.

1960-களில் இந்தோனேசிய அரசு செம்பனை எண்ணெய் வேளாண்மைக்காக மதுரா இனத்தினர் (*Madurese*) காடுகளை அழிக்க அனுமதி வழங்கினர். இதற்கு உள்ளூர் தயாக் (*Dayak*) பழங்குடியினர் எதிர்ப்பு தெரிவித்தனர்; அவர்களின் மரபார்ந்த காட்டு வாழ்க்கைக்கு காடு அழிப்பு ஒரு புறம்பான செயலாக இருந்தது.

இதனால் இவ்விரு இனங்களுக்கும் இடையே வன்முறைச் சண்டைகள் இருந்து வந்தன; 1996; 1999-ஆம் ஆண்டுகளில் சம்பாசு கலகம் (*Sambas Riots*), 2001-இல் சம்பிட் கலகம் (*Sampit Conflict*) என தொடர்ந்த வன்முறையில் பல்லாயிரக் கணக்கானவர் உயிரிழந்தனர்.

காட்சியகம்
----------

* பொந்தியானாக் பள்ளிவாசல்பொந்தியானாக் பள்ளிவாசல்
* டயாக் மலாய் சமரசச் சின்னம்டயாக் மலாய் சமரசச் சின்னம்
* டானாவ் வனப் பூங்காடானாவ் வனப் பூங்கா
* டயாக் மக்கள்டயாக் மக்கள்

மேற்சான்றுகள்
-------------

1. ↑  Badan Pusat Statistik, Jakarta, 2021.
2. 1 2  Central Bureau of Statistics: *Census 2010* பரணிடப்பட்டது 2010-11-13 at the வந்தவழி இயந்திரம், retrieved 17 January 2011 (இந்தோனேசியம்)
3. ↑   *Overcoming Violent Conflict: Volume 1, Peace and Development Analysis in West Kalimantan, Central Kalimantan and Madura.*. Prevention and Recovery Unit – United Nations Development Programme, LabSosio and BAPPENAS.. 2005. Archived from the original on 26 டிசம்பர் 2018.. பார்த்த நாள்: 15 January 2010.
4. ↑  Ananta, Aris; Arifin, Evi Nurvidya; Hasbullah, M Sairi; Handayani, Nur Budi; Pramono, Agus (2015). *Demography of Indonesia's Ethnicity*. Institute of Southeast Asian Studies. பக். 108. பன்னாட்டுத் தரப்புத்தக எண்:978-981-4519-87-8. .
5. ↑  Pike, John. "Dayak". *globalsecurity.org*. 10 October 2019 அன்று மூலதளத்திலிருந்து பரணிடப்பட்டது எடுக்கப்பட்டது. 3 April 2018 அன்று பார்க்கப்பட்டது.
6. ↑  "Armed Conflicts Report. Indonesia – Kalimantan". 26 February 2020 அன்று மூலதளத்திலிருந்து பரணிடப்பட்டது எடுக்கப்பட்டது. 26 May 2011 அன்று பார்க்கப்பட்டது.

உசாத்துணைகள்
------------

* J. Braithwaite, V. Braithwaite, M. Cookson & L. Dunn, *Anomie and Violence: Non-truth and Reconciliation in Indonesian Peacebuilding* (ANU E-Press: 2010)
* Davidson, Jamie S. and Douglas Kammen (2002). Indonesia's unknown war and the lineages of violence in West Kalimantan. *Indonesia* 73:53.
* Yuan, Bing Ling (1999). Chinese Democracies - A Study of the Kongsis of West Borneo (1776–1884).

வெளி இணைப்புகள்
---------------

* (ஆங்கிலம்) Go West Kalimantan
* (ஆங்கிலம்) Kalimantan as a Tourism Destination
* (ஆங்கிலம்) Golddiggers, Farmers, and Traders in the "Chinese Districts" of West Kalimantan, Indonesia

| * பா
* உ
* தொ
கலிமந்தான் தீவின் அரசுகள் |
| --- |
| மேற்கு கலிமந்தான் | நஙா புனூத்து **·** தஞ்சுங்புரா **·** பொந்தியானா **·** குபூ **·** சிந்தாங் **·** மெம்பாவாஹ் **·** மெலியாவு **·** சம்பாசு குனா **·** சம்பாசு **·** சங்காவு **·** செலிம்பாவு **·** செக்கடாவு **·** இலண்டா **·** தயான் **·** பியாசா **·** ஜொங்கொங் **·** இலன்பாங் |
| மத்திய கலிமந்தான் | கொத்தாவாரிஙின் |
| தெற்கு கலிமந்தான் | தகா நாடு **·** தீபா நாடு **·** குரிப்பான் **·** பஞ்சார் **·** பகாத்தான் **·** கடல் தீவு **·** குசான் **·** சபம்பான் **·** ஜிஙால் **·** சம்பானாகான் |
| கிழக்கு கலிமந்தான் | குத்தாய் கர்த்தாநகாரா **·** குத்தாய் மர்த்தாடிபுரா **·** பசீர் **·** பெராவு **·** சம்பாலியுங் **·** தபூர் மலை |
| வடக்கு கலிமந்தான் | புலுஙான் **·** திடுங் |
| கிழக்கு மலேசியாவும் புரூணையும் | புரூணை **·** சராவாக் **·** சூலு |

| * பா
* உ
* தொ
இந்தோனேசியாவின் மாகாணங்கள் |
| --- |
| தலைநகர்: ஜகார்த்தா |
| சுமாத்திரா | 
* அச்சே
* பங்கா பெலித்துங் தீவுகள்
* பெங்குலு
* ஜம்பி
* லாம்புங்
* வடக்கு சுமாத்திரா
* ரியாவு
* ரியாவு தீவுகள்
* தெற்கு சுமாத்திரா
* மேற்கு சுமாத்திரா

 | கருட பஞ்சசீலம் |
| ஜாவா | 
* பாந்தேன்
* மத்திய ஜாவா
* கிழக்கு ஜாவா
* ஜகார்த்தா
* மேற்கு ஜாவா
* யோகியாக்கார்த்தா

 |
| கலிமந்தான் | 
* மத்திய கலிமந்தான்
* கிழக்கு கலிமந்தான்
* வடக்கு கலிமந்தான்
* தெற்கு கலிமந்தான்
* மேற்கு கலிமந்தான்

 |
| சுண்டா சிறு தீவுகள் | 
* பாலி
* கிழக்கு நுசா தெங்காரா
* மேற்கு நுசா தெங்காரா

 |
| சுலாவெசி | 
* மத்திய சுலாவெசி
* கொரந்தாலோ
* வடக்கு சுலாவெசி
* தென்கிழக்கு சுலாவெசி
* தெற்கு சுலாவெசி
* மேற்கு சுலாவெசி

 |
| மலுக்கு தீவுகள் | 
* மலுக்கு
* வடக்கு மலுக்கு

 |
| மேற்கு நியூ கினி | 
* பப்புவா
* மத்திய பாப்புவா
* பாப்புவா பீடபூமி
* தெற்கு பாப்புவா
* தென்மேற்கு பப்புவா
* மேற்கு பப்புவா

 |
| முன்னாள் மாகாணங்கள் | 
* மத்திய சுமத்திரா
* கிழக்கு திமோர்

 |
| இந்தோனேசிய நகரங்களின் பட்டியல் |